MT Il-Ġurnal Uffiċjali tal-Unjoni Ewropea C 302/7

Linja gwida tal-Kummissjoni – Gwida dwar il-preżentazzjoni u l-pubblikazzjoni ta' informazzjoni marbuta mar-riżultati dwar il-provi kliniċi fir-rigward tal-implimentazzjoni tal-Artikolu 57(2) tar-Regolament (KE) Nru 726/2004 u l-Artikolu 41(2) tar-Regolament (KE) Nru 1901/2006

2012/C 302/03

1. IL-KUNTEST

Dan id-dokument ta' gwida jniedi l-aspetti tal-implimentazzjoni tat-tielet subparagrafu tal-Artikolu 57(2) tar-Regolament (KE) Nru 726/2004 li jistabbilixxi proċeduri Komunitarji għall-awtorizzazzjoni u s-sorveljanza ta' prodotti mediċinali għall-użu mill-bniedem u veterinarju u li jistabbilixxi l-Aġenzija Ewropea għall-Mediċini (1), u tal-Artikolu 41(2) tar-Regolament (KE) Nru 1901/2006 dwar prodotti mediċinali għall-użu pedjatriku (2).

Dan jindirizza l-preżentazzjoni u l-pubblikazzjoni ta' informazzjoni marbuta mar-riżultati tal-provi kliniċi, u għalhekk jimplimenta l-leġiżlazzjoni tal-UE bil-għan li jagħmlu r-riżultati tal-provi kliniċi disponibbli pubblikament – mira ta' politika li tinżamm fil-proposta tal-Kummissjoni għal Regolament tal-Parlament Ewropew u tal-Kunsill dwar provi kliniċi fuq prodotti mediċinali għall-użu mill-bniedem, u li jħassar id-Direttiva 2001/20/KE (3). Dan id-dokument ta' gwida jagħti wkoll gwida dwar kif jiġu indirizzati n-nuqqas ta’ konformità u l-ineżattezza fattwali.

Dan id-dokument ta' gwida jikkompleta d-dokumenti ta' gwida tal-Kummissjoni li ġejjin:

— Il-linja gwida 2010/C82/01 dwar it-talba lill-awtoritajiet kompetenti għall-awtorizzazzjoni ta’ prova klinika fuq prodott mediċinali għall-użu mill-bniedem, in-notifika ta’ emendi sostanzjali u d-dikjarazzjoni ta' tmiem il-prova (minn issa 'l quddiem “gwida dettaljata CT-1”) (4), u b' mod partikolari t-taqsima 4.3 tagħha;

— Il-linja gwida 2008/C168/02 dwar l-oqsma tad-dejta li hemm fil-bażi tad-dejta ta' provi kliniċi stipulata fl-Artikolu 11 tad-Direttiva 2001/20/KE li għandhom jiġu inklużi fil-bażi ta' dejta dwar prodotti mediċinali stipulata fl-Artikolu 57 tar-Regolament (KE) Nru 726/2004 (5), u b'mod partikolari mit-Taqsima 3 sa 5 tiegħu; kif ukoll

— Il-linja gwida 2009/C28/01 dwar l-informazzjoni li tikkonċerna l-provi kliniċi pedjatriċi li għandha tiddaħħal fil-Bażi ta' Dejta tal-UE dwar il-Provi Kliniċi (EudraCT) u dwar l-informazzjoni li għandha tkun ippubblikata mill-Aġenzija Ewropea għall-Mediċini (EMA), skont l-Artikolu 41 tar-Regolament (KE) Nru 1901/2006 (6), u b'mod partikolari mit-taqsimiet 3.2 sa 3.4 u 5 tagħha.

Dawk id-dokumenti ta' gwida tal-Kummissjoni kienu ġew iddettaljati aktar permezz ta' żewġ gwidi tekniċi ta' implimentazzjoni ppubblikati f’EudraLex — the rules governing medicinal products in the European Union on the List of fields to be made public from EudraCT for Paediatric Clinical Trials in accordance with Article 41 of Regulation (EC) No 1901/2006 u l-List of fields contained in the ‘EudraCT’ clinical trials database to be made public, in accordance with Article 57(2) of Regulation (EC) No 726/2004 (7).

2. IL-KAMP TA' APPLIKAZZJONI

Dan id-dokument ta' gwida jindirizza l-preżentazzjoni u l-pubblikazzjoni ta' provi kliniċi kif definit fl-Artikolu 2(a) tad-Direttiva 2001/20/KE b'tal-inqas waħda mill-karatteristiċi li ġejjin:

— Il-prova klinika hija rregolata jew kienet irregolata skont id-Direttiva 2001/20/KE, li daħlet fis-seħħ mhux aktar tard mill-1 ta' Mejju 2004 (dwar il-preżentazzjoni tal-informazzjoni marbuta mar-riżultati dwar il-provi kliniċi li ntemmu fil-passat, ara t-Taqsima 4.6.1). Dan jimplika li tal-inqas wieħed mis-siti ta’ investigazzjoni tal-prova klinika jinsab fl-Unjoni Ewropea (UE) jew fi Stat Kontraenti taż-Żona Ekonomika Ewropea;

— Il-prova klinika tagħmel parti mill-pjan ta’ investigazzjoni pedjatrika inklużi dawk fejn is-siti ta’ investigazzjoni jinsabu barra l-Unjoni Ewropea (UE) (8);

— Il-prova klinika taqa' taħt l-Artikolu 45 tar-Regolament (KE) Nru 1901/2006;

— Il-prova klinika taqa' taħt l-Artikolu 46 tar-Regolament (KE) Nru 1901/2006;

3. IL-KONTENUT TAL-INFORMAZZJONI MARBUTA MAR-RIŻULTATI

L-informazzjoni marbuta mar-riżultati għandha tiġu ppubblikata skont din il-linja gwida dwar il-provi kliniċi kollha msemmija fit-Taqsima 2.

Il-kontenut tal-informazzjoni marbuta mar-riżultati huwa stabbilit fil-Linja gwida 2009/C28/01. L-informazzjoni stipulata hemmhekk tapplika għal provi kliniċi pedjatriċi kif ukoll mhux pedjatriċi.

Il-gwida teknika ta' implimentazzjoni tal-format tal-oqsma tad-dejta (minn issa 'l quddiem “sett sħiħ ta' dejta”) hija ppubblikata f'dokument separat f’EudraLex — the rules governing medicinal products in the European Union, u b'hekk din tikkompleta ż-żewġ gwidi tekniċi ta' implimentazzjoni dwar il-List of fields to be made public from EudraCT for Paediatric Clinical Trials in accordance with Article 41 of Regulation (EC) No 1901/2006 u l-List of fields contained in the ‘EudraCT’ clinical trials database to be made public, in accordance with Article 57(2) of Regulation (EC) No 726/2004 (9).

L-oqsma tad-dejta f'dik il-gwida teknika dettaljata jqisu l-isforzi internazzjonali lejn l-armonizzazzjoni. Il-kontenut tal-oqsma tad-dejta jinżamm identiku għall-bażi ta' dejta tal-Istati Uniti “clinicaltrials.gov”, b’eċċezzjonijiet limitati biex jitqiesu l-partikolaritajiet bħall-pjan ta' investigazzjoni pedjatrika tal-UE, kif ukoll bidliet evolventi tal-bażijiet ta' dejta internazzjonali jew l-isforzi internazzjonali lejn l-armonizzazzjoni.

4. IL-MODALITAJIET TAL-PREŻENTAZZJONI U L-IPPROĊESSAR TA' INFORMAZZJONI MARBUTA MAR-RIŻULTATI

Bil-preżentazzjoni ta' informazzjoni marbuta mar-riżultati fil-bażi ta' dejta Ewropea msemmija fl-Artikolu 11(1) tad-Direttiva 2001/20/KE (minn issa 'l quddiem l-“EudraCT”) l-isponser, d-destinatarju tad-deċiżjoni dwar pjan ta' investigazzjoni pedjatrika jew id-detentur tal-awtorizzazzjoni għat-tqegħid fis-suq, skont kif inhu xieraq, jikkonformaw mal-Artikolu 41(2) tar-Regolament (KE) Nru 1901/2006. Barra minn hekk, din il-preżentazzjoni titqies bħala li jkun ġie ppreżentat ir-rapport sommarju tal-prova klinika lill-awtoritajiet kompetenti nazzjonali bħala parti mid-dikjarazzjoni ta' tmiem il-prova, kif stabbilit fit-Taqsima 4.3 tal-gwida dettaljata CT-1. Meta l-informazzjoni marbuta mar-riżultati tiġi ppubblikata (ara sezzjoni 5), din tkun meqjusa bħala li ngħatat lill-Kumitat tal-Etika kif stabbilit fit-Taqsima 4.2.1 tal-gwida dettaljata CT-1.

4.1. Il-pubblikazzjoni ta' dejta

L-informazzjoni marbuta mar-riżultati tiġi ppreżentata lill-EudraCT jew billi d-dejta tiddaħħal direttament bl-użu ta' interfaċċja tal-web pprovduta mill-Aġenzija Ewropea għall-Mediċini (minn issa 'l quddiem “l-Aġenzija”), billi ttella' fajl XML permezz tal-interfaċċja tal-web, jew bl-użu ta' teknoloġija gateway. Id-dejta titqiegħed f'modulu sigur tal-EudraCT.

L-informazzjoni għandha tingħata skont skema XML stabbilita u ppubblikati mill-Aġenzija.

L-informazzjoni tiġi ppreżentata:

— mill-indirizzat tad-deċiżjoni dwar pjan ta' investigazzjoni pedjatrika, fejn il-prova klinika tagħmel parti mill-pjan ta' investigazzjoni pedjatrika;

— mid-detentur tal-awtorizzazzjoni għat-tqegħid fis-suq, fejn il-prova klinika taqa' fi ħdan l-Artikoli 45 u 46 tar-Regolament (KE) Nru 1901/2006.

— mill-isponser tal-prova klinika għall-provi kliniċi kollha msemmija fit-Taqsima 2.

Għal dan il-għan il-parti responsabbli għall-preżentazzjoni tal-informazzjoni tingħata kont sikur biex tkun tista' ttella' u teditja din id-dejta fis-sistema. Dik il-parti jkollha aċċess biss għad-dejta tagħha stess. Dan l-aċċess se jippermetti l-preżentazzjoni u l-manutenzjoni tad-dejta f’parti sigura tas-sistema. L-ipproċessar u l-ippubblikar ulterjuri ta' din l-informazzjoni huwa kkontrollat mill-Aġenzija.

Ċerti oqsma tad-dejta marbuta mal-protokoll se jintużaw sabiex jiġi ppreżentat il-kuntest tal-prova li jiffaċilita l-preżentazzjoni tal-informazzjoni marbuta mar-riżultati. Meta l-informazzjoni marbuta mar-riżultati tkun ipprovduta permezz tal-interfaċċja tal-web jew fuq XML prepopolata mniżżla mill-internet, l-informazzjoni marbuta mal-protokoll korrispondenti se tiġi llowdjata ġo dawn l-oqsma mill-EudraCT awtomatikament. Fl-okkażjoni tal-preżentazzjoni ta' informazzjoni marbuta mar-riżultati, dawn l-oqsma jistgħu jiġu aġġornati permezz tal-interfaċċja tal-web jew alternattivament permezz ta' fajl XML aġġornat b'informazzjoni marbuta mal-protokoll.

Ġeneralment ikun hemm qasam għall-kummenti li jkun disponibbli li jkun marbut ma' oqsma oħra tad-dejta minbarra oqsma ta' test liberu. Il-qasam għall-kummenti huwa maħsub biex jippermetti l-inklużjoni ta' tagħrif li jissupplimenta l-kontenut tal-qasam fiss. L-istruttura tad-dejta miġbura takkomoda il-maġġoranza kbira tal-provi kliniċi; madankollu, il-qasam għall-kummenti jista' jiġi użat jekk l-oqsma tad-dejta ma jakkomodawx l-informazzjoni meħtieġa b'mod adegwat.

4.2. L-ipproċessar

Fil-partijiet siguri tas-sistema, tista' ssir validazzjoni teknika awtomatizzata. F'każ li jiġu identifikati xi kwistjonijiet, l-informazzjoni ma titħallhiex tiġi ppreżentata. Il-parti li tippreżenta se tingħata rapport ta' validazzjoni b'istruzzjonijiet dwar kif issolvi jew tiċċara l-kwistjonijiet.

Id-dejta mbagħad tiddaħħal fl-EudraCT, u l-informazzjoni dwar il-provi kliniċi li tkun se ssir pubblika tintgħażel mir-regoli applikabbli tan-negozju u ssir pubblika fir-Reġistru tal-UE tal-Provi Kliniċi ta' EudraPharm (ara t-taqsima 5). Din se tintrabat mad-dejta marbuta mal-protokoll, fejn din tal-aħħar tkun disponibbli fl-EudraCT.

Il-pubbliku mhux se jkollu aċċess għall-modulu sikur. Il-preżentazzjoni ta' informazzjoni marbuta mar-riżultati ma tħassarx l-informazzjoni eżistenti marbuta mal-protokoll li tinżamm fl-EudraCT.

4.3. Iż-żmien

L-informazzjoni marbuta mar-riżultati għandha tiġi ppreżentata fil-perjodi ta' żmien stipulati fir-Regolament (KE) Nru 1901/2006 u l-linji gwida msemmija f'(1), jiġifieri (b'rabta mal-provi kliniċi pedjatriċi) fi żmien sitt xhur (10) u inkella fi żmien sena mit-tmiem tal-prova (11).

Huwa rakkomandat li dejta marbuta mar-riżultati għandha tiġi ppreżentata qabel dawn id-dati jekk tali informazzjoni tkun diġà disponibbli. Dan ikun il-każ, pereżempju, jekk ir-riżultati jkunu diġà ġew ippubblikati f'ġurnali xjentifiċi, jew jekk id-data primarja tat-tlestija tkun prevista qabel it-tmiem tal-prova.

Jekk il-prova klinika tintemm qabel iż-żmien, dik id-data għandha tiġi kkunsidrata bħala t-tmiem tal-prova.

Għal kull analiżi u prova ppjanata, jista' jiġi pprovdut sett wieħed biss ta’ dejta marbuta mar-riżultati. Jekk ir-riżultat jiġi analizzat diversi drabi, l-analiżijiet kollha jridu jiġu ppreżentati.

4.4. Il-lingwa

L-informazzjoni marbuta mar-riżultati hija fil-biċċa l-kbira tagħha numerika, jew ibbażata fuq lista ta' definizzjonijiet tal-valur, bl-użu ta' għażliet predefiniti jew listi tat-terminoloġija.

Rigward l-oqsma ta’ test ħieles, is-sistema se tippermetti aktar minn lingwa waħda (mil-lingwi uffiċjali tal-UE). Skont l-istandard tad-WHO u biex ikun iffaċilitat l-użu internazzjonali barra l-UE, l-informazzjoni għandha tiġi ppreżentata bl-Ingliż. Barra minn hekk, l-informazzjoni tista' tiġi ppreżentata fi kwalunkwe lingwa uffiċjali oħra tal-UE.

4.5. L-aġġornamenti tad-dejta u l-preżentazzjonijiet ta' segwitu

Xi informazzjoni marbuta mal-protokoll kif ukoll xi informazzjoni marbuta mar-riżultati (pereżempju, il-punti ta' kuntatt għal iktar informazzjoni jew l-istatus tar-reġistrazzjoni) se tkun disponibbli għall-aġġornament mill-parti li tippreżenta, b'tali mod li l-informazzjoni aġġornata tkun disponibbli direttament fid-dominju pubbliku u dejjem jekk il-kontrolli tekniċi li tkun soġġetta għalihom jiġu ssodisfatti.

Kull verżjoni tal-informazzjoni marbuta mal-protokoll u d-dejta marbuta mar-riżultati se tinżamm u l-preżentazzjoni ta' verżjonijiet ġodda mhux se tirriżulta fit-tħassir ta' verżjonijiet li ġew ippubblikati qabel, u b'hekk se jinżamm rekord tal-bidliet.

4.6. Dispożizzjonijiet għar-riżultati ta' provi kliniċi li ntemmu fil-passat

4.6.1. Provi kliniċi fi ħdan l-ambitu tad-Direttiva 2001/20/KE

L-informazzjoni marbuta mar-riżultati dwar provi kliniċi li ntemmu inqas minn sena qabel il-finalizzazzjoni tal-programmazzjoni msemmija fit-taqsima 6 għandha tiġi ppreżentata fi żmien sena mill-finalizzazzjoni tal-programmazzjoni billi jintuża sett sħiħ ta' dejta (ara taqsima 4.1).

L-informazzjoni marbuta mar-riżultati dwar provi kliniċi li ntemmu sena jew aktar qabel il-finalizzazzjoni tal-programmazzjoni msemmija fit-Taqsima 6 tista' tiġi ppreżentata jew bl-użu ta’ sett sħiħ ta’ dejta (ara taqsima 3) jew bl-użu tal-metodu għal provi kliniċi fi ħdan il-kamp ta’ applikazzjoni tal-Artikolu 45 tar-Regolament (KE) Nru 1901/2006 (ara hawn taħt). Dan għandu jsir fi żmien 24 xahar mill-finalizzazzjoni tal-programmazzjoni msemmija fit-Taqsima 6.

4.6.2. Il-provi kliniċi msemmija fir-Regolament (KE) Nru 1901/2006

Se jkun disponibbli proċess alternattiv għall-preżentazzjoni għall-provi kliniċi msemmija fl-Artikolu 45 tar-Regolament (KE) Nru 1901/2006. Għal dawn il-provi kliniċi, il-preżentazzjoni ta' informazzjoni marbuta mar-riżultati lill-Aġenzija bil-ħsieb li tiġi ppubblikata tista' ssir f'forma ta' kopja, awtorizzata mid-detentur tad-dritt tal-awtur, ta' artiklu ta' ġurnal mediku (bħala fajl PDF), bħala sommarju skont l-Anness I tal-Linji gwida ICH Topic E 3 (bħala fajl PDF), jew kwalunkwe dokument ieħor xieraq li jkun fih l-informazzjoni ta' dak is-sommarju (bħala fajl PDF). Għal dawn il-każijiet, se jiġi stabbilit sett ta' oqsma fl-EudraCT għall-identifikazzjoni tal-prova klinika involuta, biex jiġi ffaċilitat it-tiftix u biex ikun jista' jiġu mehmuż il-fajl PDF. Din l-informazzjoni marbuta mar-riżultati għandha tiġi ppreżentata fi żmien 24 xahar mill-finalizzazzjoni tal-programmazzjoni msemmija fit-taqsima 6.

L-informazzjoni marbuta mar-riżultati tal-provi kliniċi inklużi fi pjan ta' investigazzjoni pedjatrika approvat (l-Artikolu 41(1) tar-Regolament (KE) Nru 1901/2006), u tal-provi sponserjati mid-detentur tal-awtorizzazzjoni għat-tqegħid fis-suq li jinvolvu l-użu fil-popolazzjoni pedjatrika ta' prodott mediċinali kopert minn awtorizzazzjoni għat-tqegħid fis-suq (l-Artikolu 46 tar-Regolament (KE) Nru 1901/2006), u li ntemmu qabel il-finalizzazzjoni tal-programmazzjoni msemmija fit-Taqsima 6 għandha tiġi ppreżentata fi żmien sena mill-finalizzazzjoni tal-programmazzjoni bl-użu tas-sett sħiħ ta' dejta (ara taqsima 4.1).

4.7. In-nuqqas ta’ konformità, l-ineżattezzi fattwali

L-Istati Membri għandhom jivverifikaw li għal provi kliniċi awtorizzati minnhom l-informazzjoni marbuta mar-riżultati tiġi ppreżentata lill-Aġenzija.

Il-provi kliniċi li għalihom ma tkun ġiet ippreżentata l-ebda informazzjoni marbuta mar-riżultati disa' xhur wara t-tmiem tal-provi (ara t-taqsima 4.3) pedjatriċi jew 15-il xahar fil-każ ta' provi oħrajn, se jiġu mmarkati. Din l-informazzjoni se tkun disponibbli għall-pubbliku. It-tul antiċipat tal-prova jiddaħħal dakinhar tal-applikazzjoni tal-prova klinika. It-tmiem reali tal-prova jiġi nnotifikat permezz tal-Formola ta' dikjarazzjoni ta’ tmiem il-prova.

Il-korrezzjonijiet kollha fl-informazzjoni ppreżentata se tagħmilhom il-parti li tippreżenta dik l-informazzjoni, xi drabi fuq talba tal-Aġenzija.

Jekk l-ispezzjonijiet tal-konformità ma' prassi ta' klinika tajba (PKT) juru li hemm dubji serji dwar l-eżattezza u l-affidabilità tad-dejta marbuta mar-riżultati, l-Aġenzija se tiġi infurmata immedjatament.

L-Aġenzija se żżomm il-possibbiltà li

— tneħħi l-aċċess pubbliku għal xi informazzjoni;

— tenfasizza li l-informazzjoni marbuta mar-riżultati tista' ma tkunx valida fid-dawl tan-nuqqas ta' konformità tal-PKT; jew

— żżid avviż fir-rekord pubbliku, fejn meħtieġ, għal raġunijiet ta' preċiżjoni fattwali jew konformità mar-rekwiżiti regolatorji.

5. IL-PREŻENTAZZJONI TAL-INFORMAZZJONI MARBUTA MAR-RIŻULTATI LILL-PUBBLIKU

L-informazzjoni marbuta mar-riżultati ppreżentata ssir pubblika permezz tar-Reġistru tal-UE tal-Provi Kliniċi tal-EudraPharm skont id-dokumenti ta' gwida tal-Kummissjoni stabbiliti taħt (1), jiġifieri biss l-informazzjoni marbuta mar-riżultati dwar provi kliniċi mhux pedjatriċi tal-ewwel Fażi mhux se tkun disponibbli għall-pubbliku.

L-informazzjoni marbuta mar-riżultati ssir pubblika fi żmien 15-il jum minn meta jiġi ppreżentat sett validu ta' dejta.

L-informazzjoni marbuta mar-riżultati ta' kull prova klinika tintrabat mal-informazzjoni marbuta mal-protokoll korrispondenti li diġà qiegħda fis-sistema.

Rigward il-preżentazzjoni ta' segwitu (ara t-taqsima 4.5), awtomatikament, l-ewwel li ma tiġi ppreżentata għall-aċċess pubbliku hija l-verżjoni attwali, iżda l-pubbliku xorta waħda jkun jista' jara l-verżjonijiet preċedenti.

Minbarra li tkun tista’ tinqara in situ fuq il-web, id-dejta se tkun disponibbli wkoll f'format stampat u se tkun tista' titniżżel mill-internet.

L-interfaċċja tal-web se tipprovdi strumenti li jiffaċilitaw it-tiftix, il-qari u l-ibbrawżjar tal-informazzjoni pubblika dwar il-provi kliniċi u r-riżultati tagħhom.

6. L-IMPLIMENTAZZJONI

Dan id-dokument ta' gwida japplika malli l-ipprogrammar tal-bażijiet ta' dejta rilevanti jkun ġie ffinalizzat.

Il-finalizzazzjoni tal-programmazzjoni titħabbar pubblikament mill-Aġenzija.

(1) ĠU L 378, 27.12.2006, p. 1.

(2) ĠU L 136, 30.4.2004, p. 1.

(3) COM(2012) 369 finali, 17.7.2012.

(4) ĠU C 82, 30.3.2010, p. 1.

(5) ĠU C 168, 3.7.2008, p. 3.

(6) ĠU C 28, 4.2.2009, p. 1.

(7) http://ec.europa.eu/health/documents/eudralex/vol-10/index_en.htm

(8) Artikolu 41(1) tar-Regolament (KE) Nru 1901/2006.

(9) Ara n-nota f’qiegħ il-paġna nru 7.

(10) It-Taqsima 2.2.2. tal-Linja gwida 2009/C28/01.

(11) Għat-terminu “it-tmiem tal-prova” ara t-Taqsima 4 tal-gwida dettaljata CT-1.